Թուրալ Գյանջալիև

Թուրալ Բաբաշահ օղլու Գյանջալիև (, ), ադրբեջանցի քաղաքական գործիչ, դիվանագետ, իրավաբան, Ադրբեջանական Հանրապետության Ազգային ժողովի 6-րդ գումարման պատգամավոր (2020 թվականի մարտի 20-ից), «Լեռնային Ղարաբաղի ադրբեջանական համայնք» հասարակական կազմակերպության նախագահ (2018 դեկտեմբերի 20-ից), ԵԽԽՎ-ում ադրբեջանական պատվիրակության անդամ (2020 ապրիլից) ։

Կենսագրություն 
Ծնվել է 1980 թվականի մարտի 6-ին Շուշիում, որտեղ և անցել է իր մանկությունը։ Ըստ պաշտոնական կենսագրության, քանի որ Շուշիում Գյանջալիևի տան հարևանությամբ էին գտնվում բանաստեղծուհի Խուրշիտբանու Նաթավան Ջավանշիրի, երգահան Ուզեիր Հաջիբեկովի և խանենդե Խան Շուշինսկու տները, Գյանջալիևը դրանից ոգեշնչվելով որոշում է հաճախել երաժշտության դասընթացների։ Հետագայում Գյանջալիևի ընտանիքը բնակություն է հաստատում Շուշիի Վագիվ Ջաֆարով, 28 հասցեում։

Գյանջալիևը տարրական կրթությունը ստացել է Շուշիի թիվ 4 դպրոցում։ 1987 թվականից սկսել է հաճախել է Շուշիում Նիյազիի անվան երաժշտական դպրոց՝ թառի դասընթացների։ Միաժամանակ, հաճախել է շախմատի դասընթացների, երբ հայրը նշանակավել է Բաբաշահի շախմատի մանակակն դպրոցի տնօրեն։ Մասնակցել է ԼՂԻՄ-ի մի շարք երաժշտական և շախմատի մրցույթների։

Հայկական զորքերի կողմից Շուշիի ազատագրման հետևանքով Գյանջալիևի ընտանիքը ստիպված է եղել 1992 թվականի մայիսին լքել Արցախը և տեղափոխվել Բաքու, որտեղ շարունակել է հաճախել միջնակարգ դպրոց և երաժշտության դասընթացների։ 1995 թվականին հաղթել է Բաքվի երաժշտական դպրոցների միջև կազմակերպված Հաջի Խանմամեդովի անվան երաժշտական մրցույթում։ Համերգներով հանդես է եկել Ադրբեջանի պետական ակադեմիական ֆիլհարմոնիայում և Ադրբեջանի Երգի պետական թատրոնում։

2000 թվականին ավարտել է Բաքվի պետական համալսարանի իրավագիտության ֆակուլտետի բակալավրիատը, ապա՝ մագիստրատուրան։

Աշխատանքային գործունեություն 
2004 թվականի օգոստոսի 5-ին նշանակվել է ԱՀ ԱԳՆ անվտանգության հարցերով վարչության խորհրդական, 2006 թվականի հունվարի 16-ին՝ նույն վարչության կցորդ, 2008 թվականի մայիսի 1-ին՝ երրորդ քարտուղար։

2008 թվականից աշխատել է Կանադայում Ադրբեջանի դեսպանությունում, իսկ 2013 թվականի հունվարի 25-ից անցել է ԱԳՆ Հյուսիսային և Կենտրոնական Ամերիկայի վարչություն, որտեղ 2014 թվականի ապրիլի 8-ին նշանակվել է առաջին քարտուղար։ 2014 թվականի հոկտեմբերի 1-ին Գյանջալիևը աշխատել է Չեխիայում Ադրբեջանի դեսպանությունում որպես առաջին քարտուղար։ Ըստ ադրբեջանական աղբյուրների, 2017 թվականի նոյեմբերի 16-ին Գյանջալիևը մասնակցել է Ավստրիայում տեղի ունեցած ԵԱՀԿ Human Dimension Conference համաժողովին որպես Լեռնային Ղարաբաղի ադրբեջանական համայնքի ՀԿ ներկայացուցիչ։

2018 թվականի հոկտեմբերի 1-ին երկարատև առաքելության ավարտից հետո հետ է կանչվել Չեխիայում Ադրբեջանի դեսպանությունից՝ ԱՀ ԱԳՆ, որտեղ ծառայության ընթացքում նրան ուղարկել են Գերմանիա, Բուլղարիա, Եգիպտոս և մի շարք այլ երկրներ՝ դիվանագիտական դասընթացներին մասնակցելու համար։

2018 թվականի դեկտեմբերի 20-ին Թուրալ Գյանջալիևը ընտրվել է Լեռնային Ղարաբաղի ադրբեջանական համայնք ՀԿ նախագահ։ 2020 թվականի մարտի 20-ից հանդիսանում է Ադրբեջանական Հանրապետության Ազգային ժողովի 6-րդ գումարման պատգամավոր՝ Ստեփանակերտի թիվ 122 ընտրատարածքից։

Ազատ տիրապետում է անգլերենին, ֆրանսերենին և ռուսերենին։

Տես նաև 
 Ադրբեջանական Հանրապետության Ազգային Ժողովի 6-րդ գումարման պատգամավորների ցանկ
 Լեռնային Ղարաբաղի ադրբեջանական համայնք

Ծանոթագրություններ 

Լեռնային Ղարաբաղի ադրբեջանական համայնք ՀԿ նախագահներ
Ադրբեջանի Ազգային ժողովի 6-րդ գումարման պատգամավորներ
Ադրբեջանցի իրավաբաններ
Բաքվի պետական համալսարանի իրավագիտության ֆակուլտետի շրջանավարտներ
Ադրբեջանցի դիվանագետներ